 NA MARY WANGARI MSWADA wa Fedha 2023 unajadiliwa huku ukiwatoa wabunge wa mrengo tawala na mrengo wa upinzani kijasho chembamba kabla ya makadirio ya bajeti ya mwaka 2023/2024 kusomwa rasmi kesho Alhamisi adhuhuri. Katika kikao kilichofanyika Jumatano asubuhi, viongozi wametofautiana kuhusu hoja iliyowasilishwa na Kiongozi wa Wengi katika Bunge la Kitaifa, Kimani Ichung’wa, ya kuruhusu Mswada huo unaopigiwa debe na Rais William Ruto, kuanza kujadiliwa. Kambi ya Walio Wachache imepinga kuanzishwa kwa mdahalo huo ikidai kuwa haijapata muda wa kutosha kuchambua ripoti iliyowasilishwa Jumanne usiku na Kamati ya Bunge la Kitaifa kuhusu Fedha na Mipango. Kando na kuanzisha mdahalo huo, Bw Ichung’wa, kupitia hoja yake, amekusudia kuwaruhusu wabunge kujadili Mswada huo hadi usiku wakati masuala yote yatakaposhughulikiwa kikamilifu. Kulingana na kanuni za Bunge, vikao vinapaswa kukamilika saa kumi na mbili na nusu lakini iwapo pana haja ya kuvirefusha, ni sharti Bunge liwasilishe hoja ya mwongozo mapema. Spika wa Bunge la Kitaifa Moses Wetang’ula amelazimika kutoa uamuzi baada ya hoja hiyo kuafikiwa bila haja ya kupiga kura huku kambi ya Walio Wengi ikizidi nguvu upande wa Walio Wachache. “Ni wabunge wanane pekee waliosimama nilipouliza swali na nimewaona. Hawakufika 25 wanaohitajika kuitisha kura,” amesema Spika Wetang’ula akimjibu Mbunge wa Seme James Wambura. Huku akipinga hoja hiyo, Mbunge wa Kitui ya Kati Makali Mulu amelalamika kuwa hawajapata muda wa kutosha kusoma na kuchambua ripoti hiyo kubwa. “Ripoti hii inasheheni nakala yenye kurasa 500 ikiwemo kurasa 3,500 za ripoti iliyowasilishwa Jumanne usiku na wabunge hawajaisoma. Tunahitaji muda wa kuichambua,” amesema Mbunge Mulu. Hata hivyo, Spika Wetang’ula amefafanua kuwa mdahalo huo unahusu Mswada wa Fedha 2023 na wala si ripoti ya Kamati huku akiwashauri wabunge kuzingatia Mswada na kutumia ripoti kwa marejeleo tu. “Mdahalo utaendelea hadi saa saba adhuhuri na kisha kuanzia saa nane adhuhuri hadi saa nne usiku,” amesema Spika. “Unapaswa kuelewa kanuni za Bunge. Sio ripoti inayojadiliwa, kinachojadiliwa ni mswada.” Aidha, Bw Wetang’ula amesema kwamba Mswada huo ulichapishwa majuma kadhaa yaliyopita, huku akipuuzilia mbali madai ya wabunge waliotaka mdahalo huo uahirishwe ili kuwapa muda zaidi wa kudondoa ripoti. “Unachopaswa kutilia maanani ni Mswada wa Fedha ambao ulichapishwa siku kadhaa zilizopita. Ripoti hii ni kiambatishi tu,” amesema. “Ripoti iliwasilishwa mwendo wa saa tatu na dakika 35. Idadi kubwa ya wabunge hawakuwa wamewasili hapa lakini nikaagiza ichapishwe kwenye tovuti upesi na ikafanyika hivyo.” Awamu ya pili ya kujadili Mswada wa Fedha 2023 imeanza Jumatano asubuhi na imeashiria kuanzishwa kwa awamu ya kwanza ya kujadili Mswada wa Ugavi. Kulingana na Katiba, miswada yote miwili – Fedha na Ugavi –  inapaswa kupitishwa kuwa sheria kufikia Juni 30, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  